ไทยพบผู้ป่วยเพิ่มอีก 60 ราย ส่วนใหญ่ยังเป็นผู้เกี่ยวข้องสนามมวยและผับ ที่พบผู้ป่วยกลุ่มก้อนแรก 1 ในนั้นเป็นนักข่าวที่เข้าไปร่วมงานในสนามมวย
ไทยพบผู้ป่วยเพิ่มอีก 60 ราย ส่วนใหญ่ยังเป็นผู้เกี่ยวข้องสนามมวยและผับ ที่พบผู้ป่วยกลุ่มก้อนแรก 1 ในนั้นเป็นนักข่าวที่เข้าไปร่วมงานในสนามมวย  นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวในการแถลงข่าวสถานการณ์ประจำวันกรณีโรค COVID-19 ในประเทศไทย ว่า วันนี้ไทยพบผู้ป่วยรายใหม่เพิ่ม 60 ราย  แบ่งเป็น 2 กลุ่มคือกลุ่มแรก 43 ราย เป็นกลุ่มเกี่ยวเนื่องกับผู้ป่วยกลุ่มก้อนเดิม จำนวนนี้ 12 ราย เป็นผู้ที่เข้าไปในสนามมวย และ 14 ราย เป็นที่อยู่ในผับย่านทองหล่อ สวนหลวง รามคำแหง สุขุมวิท ทั้งนักเที่ยวและคนทำงานไม่ว่าจะดีเจ พ่อครัว และแคชเชียร์ นอกนั้น 12 ราย เป็นผู้สัมผัสใกล้ชิดกับผู้ป่วย และอีก 5 ราย เป็นกลุ่มที่เกี่ยวข้องกับพิธีทางศาสนาที่ประเทศมาเลเซีย กลุ่ม 2 มี 17 ราย เป็นผู้ป่วยรายใหม่ที่ไม่ได้เกี่ยวข้องผู้ป่วยกลุ่มก้อนเดิม จำนวนนี้ 9 ราย ผู้มีประวัติเดินทางมาจากต่างประเทศ อาทิ ใต้หวัน ฝรั่งเศส อังกฤษ อินเดีย ญี่ปุ่น เยอรมัน มี 3 ราย เป็นคนไทยในประเทศที่ทำงานใกล้ชิดคนต่างชาติ มี 1 ราย เป็นเทรนเนอร์ในสถานที่ออกกำลังกาย ที่เหลืออีก 4 ราย ยังรอผลสอบสวนโรคเพิ่มเติม ซึ่งในจำนวนนี้ 1 ราย เป็นผู้สื่อข่าวทำให้ขณะนี้ไทยมีผู้ป่วยสะสมรวมทั้งสิ้น 272 ราย จำนวนนี้เกือบครึ่งเป็นผู้ป่วยจากการเกี่ยวข้องกับผับและสนามมวยที่พบผู้ป่วยเป็นกลุ่มก้อน โดย 52 ราย เป็นผู้ป่วยที่เกี่ยวข้องกับการทำงานหรือไปเที่ยวผับ และผู้ป่วยที่เกี่ยวกับสนามมวย 3 ข่าย รวมกัน 57 ราย ข้อมูลนี้สะท้อนว่ามีผู้ป่วยที่ไม่ยอมหยุดตัวเอง ยังไปเที่ยว ไปทำกิจกรรมรวมกลุ่มในที่แออัดเป็นเหตุให้เกิดผู้ป่วยเป็นกลุ่มก้อน จึงขอความร่วมมือทุกคนแม้ป่วยด้วยอาการเพียงเล็กน้อย เจ็บคอ ไอเล็กน้อย แม้จะใช่เชื้อไวรัสโคโรนา 2019 หรือไม่ ก็ขอให้หยุดตัวเองอยู่บ้านจนกว่าจะหาย เพื่อเป็นการแสดงความรับผิดชอบต่อสังคม อย่างไรก็ตาม แม้วันนี้ไทยจะพบผู้ป่วยเพิ่มขึ้นถึง 60 ราย แต่ 3 ใน 4 ของผู้ป่วยทั้งหมด เป็นผู้ป่วยที่ทราบแหล่งที่มา และอยู่ในวงจำกัด สถานการณ์ระบาดของไทยจึงยังถือว่าอยู่ในระยะ 2